ועדת המשנה לתקנות שוויון זכויות לאנשים עם מוגבלות, כנסת 18, פרוטוקול מספר 70, 2012-02-21 11:30

אילן גילאון: שלום לכולם, אני מתכבד לפתוח את ישיבת ועדת המשנה לתקנות שוויון זכויות למוגבלים.

אילן גילאון: הנושא שעל סדר היום, דיווח של נציגי משרדי הממשלה על מצב הליך התקנת התקנות לפי חוק שוויון זכויות לאנשים עם מוגבלויות שבתחומם.

אילן גילאון: אני מזכיר לכל משרד את החלטת בית הדין הגבוה לצדק לגבי השלמת העברת התקנות.

אילן גילאון: אנחנו באיחור של תחילת הישיבה.

אילן גילאון: אייל יקריא את התאריכים.

אילן גילאון: האם כל משרדי הממשלה פה?

הרצל רביניאן: יש את תקנות נגישות של האוטובוסים הבינעירוניים שהיום השר העביר טיוטה של התקנות לאישור ועדת העבודה.

הרצל רביניאן: נשארה אצלנו טיוטת תקנות של הנגשת מונית או יותר נכון, הנחה באגרה למונית.

הרצל רביניאן: הגענו סוף סוף עם משרד האוצר לסיכום לגבי התקנות ואני מעריך שהשבוע או בשבוע הבא נפיץ את זה להערות של משרד המשפטים, הנציבות, הארגונים שעוסקים בקידום זכויותיהם של בעלי מוגבלויות וכל מי שרלבנטי.

הרצל רביניאן: אני מאמין שנעמוד ביעד שבית המשפט קבע לנו.

אייל לב ארי: לפי פסק הדין הייתם צריכים להעביר את זה לכנסת עד ה-1 ביולי השנה.

הרצל רביניאן: כן, מאמין שנעמוד בזה.

הרצל רביניאן: נקציב זמנים להערות והתייחסויות ובהתאם נעביר את התקנות לאישור ועדת העבודה.

אילן גילאון: האם אתה רוצה להגיד משהו לגבי העקרונות החדשים?

הרצל רביניאן: אני לא מעורב בהם.

אייל לב ארי: משרד הפנים, יש עוד שני קבצים שהוא צריך להגיש לוועדה.

דוד פילזר: התקנות למוסדות החינוך החדשים – התחייבנו לבג"ץ עד הראשון במרץ, ונגישות דרכים, צמתים וגשרים – התחייבנו עד הראשון במאי.

דוד פילזר: אני מקווה שנקדים את שני המועדים האלה.

דוד פילזר: אני רוצה לציין שהתקנות האלו, הסתיימה עריכתם אצלנו מזמן ואפילו נדונו וקיבלו את המלצת המועצה הארצית לתכנון ובנייה אבל ההתנהלות מאז מול המשרדים למרות שהיו מעורבים, היקשתה ומול האוצר, גם אחרי שסיימנו היה להם מה להגיד.

אילן גילאון: וגם אחרי שנסיים פה יהיה להם מה להגיד.

אייל לב ארי: למשרד הבריאות היו שני קבצים, קובץ אחד גדול משולב.

אורלי בוני: קובץ אחד גדול משולב.

אורלי בוני: יש לנו אישור עקרוני של משרד האוצר, אנחנו מחכים למכתב משר האוצר לסגן שר הבריאות כדי להעביר את התקנות לכנסת.

אורלי בוני: זה קצת מתעכב, אנחנו נשמח אם תעודדו זה.

אייל לב ארי: בפסק הדין המדינה התחייבה על 1 במרץ.

אורלי בוני: על 1 במרץ היתה הסכמה עקרונית וקיבלנו אותה.

אורלי בוני: עד 1 במרץ השנה.

אורלי בוני: שזה יהיה בוועדה.

אורלי בוני: אם עד 1 במרץ זה יגיע אנחנו נשמח.

אורלי בוני: יש לנו כבר אישור עקרוני, צריכים רק את המכתבים בין שני השרים.

אייל לב ארי: אני חושב שהבג"ץ בפסק הדין נתן לכם מספיק שהות.

אורלי בוני: אנחנו בקשר עם הבג"ץ.

אורלי בוני: ואמרתי שאנחנו נשמח אם תעודדו את זה.

אורלי בוני: ממשרד האוצר יש לנו אישור עקרוני, אין לנו את המכתב עדיין.

אייל לב ארי: משרד החינוך.

גור רוזנבלט: יש לנו שני נושאים שונים, האחד הוא בתי ספר, היה פה דיון בחודש ינואר ובעקבות הדיון נתבקשנו להיפגש עם הארגונים כדי לשמוע את ההערות - - -

אייל לב ארי: אילו בתי ספר?

אייל לב ארי: מוסדות החינוך החדשים או השכלה תורנית?

גור רוזנבלט: אני מדבר על בתי ספר, על יסודיים ועל-יסודיים.

גור רוזנבלט: אחר כך נדבר על התורניים.

גור רוזנבלט: התקיימה בחודש יוני פגישה עם נציגי הארגונים, משרד המשפטים והנציבות לשוויון, התברר שיש מספר מחלוקות בין המשרד לארגונים וניסינו לפתור את המחלוקות האלה בארגונים פנימיים בין המשרדיים והגענו פחות או יותר לנוסח מוסכם שפותר חלק מן המחלוקות, הוא הועבר למשרד המשפטים.

גור רוזנבלט: יש עכשיו עדיין - - -

אילן גילאון: המחלוקת הידועה?

אילן גילאון: אילו מחלוקות?

גור רוזנבלט: כרגע מול משרד המשפטים סוגיות של נוסח לגבי כל מיני עניינים שאני מקווה אחרונים - - -

אייל לב ארי: אתה מדבר בעצם על תקנות של הנגשה פרטנית?

גור רוזנבלט: כן.

גור רוזנבלט: הנושא השני הוא מוסדות החינוך התורניים שהיינו קצת מאחור לקדם את זה יחסית, כתבנו את הטיוטה והיא הועבר לאוצר.

גור רוזנבלט: יש לנו מחלוקות עדיין עם האוצר וגם עם משרד המשפטים, מחר אמורה להיות ישיבה אצל המשנה ליועץ המשפטי לממשלה, מקווה שנקבל שם הכרעות ונוכל לקדם את הענין.

אייל לב ארי: נשלים את ענין של התקנות של משרד החינוך, התקבלו אתמול תקנות הנגשה של מוסדות להשכלה גבוהה מן המל"ג וזה יהיה גם כלול בעבודה של הוועדה.

אייל לב ארי: עדכון של משרד הבטחון.

ישי יודקביץ': אני הכי פחות אופטימי פה משאר המשרדים.

ישי יודקביץ': יש לנו את המועד הכי מאוחר.

ישי יודקביץ': הממונים עליי מודעים לצו המוחלט של הבג"ץ, הבעיה אצלנו היא יחודית לעומת משרדים אחרים כי אנחנו צריכים לרדוף אחרי משרדי ממשלה אחרים, הטילו על שר הבטחון לאשר שירותי חירום של כל משרדי הממשלה.

ישי יודקביץ': הגופים שעוסקים אצלנו מעבר לפיקוד של הצבא, הם קצת 'נזילים' בשנה האחרונה ואני קורא לזה נזילים ארגונית ונזילים תפקודית.

ישי יודקביץ': אני מדבר על המשרד להגנת העורף והגופים שמתייחסים אליו, כמו מל"ח שהפכה להיות רח"ל ורח"ל שהפכה להיות המשרד לפיקוד העורף, עבר לפה הלך לשם ויש לנו בעיה עם הלקוח.

ישי יודקביץ': הלקוח הריכוזי במערכת הבטחון.

ישי יודקביץ': דבר שני, זה שזה לא תלוי בנו רק אלא בהרבה משרדי ממשלה אחרים.

ישי יודקביץ': דבר אחרון, חשבנו לשכור פרוייקטור והתברר שאין לנו תקציב לשכירת פרוייקטור אז אנחנו מודעים, שוב, הממונים עליי - - -

אילן גילאון: הועדה היתה מאד רוצה לעזור אבל אין ביכולתה.

אילן גילאון: נבצר ממני.

ישי יודקביץ': אני אומר לך שאני הכי פחות אופטימי מכל האחרים אבל אני מקווה, אנחנו יודעים שיש צו מוחלט של בג"ץ ואנחנו - - -

אילן גילאון: כל מה שנוכל לעשות לטובת שר הבטחון כדי שיגיע מהר יותר למטרה נשמח.

ישי יודקביץ': יש גם נקודה חיובית, שלש תקנות שלנו כן נמצאות בוועדה.

אילן גילאון: אז מה התאריך שלהם?

אייל לב ארי: לגבי משרד הבטחון, לגבי המשך התקנות של שירותי שעת חירום, ההחלטה שהתקנות יוגשו כבר תקנות מינימליות לגבי הנגשות במושב של הוראות לשעת חירום או חלוקת ערכות מגן, לגביהן לא נקבע - - -

אילן גילאון: אתם חייבים להזדרז כי אם תהיה מלחמה פתאום אנשים ייפצעו, יהפכו נכים ויצטרכו נגישות.

אחיה קמארה: דברנו לפני מספר חודשים על הפרוייקטור הזה, האם תוכל להגיד מתי יאושר לנו התקציב הזה?

ישי יודקביץ': יש לנו בעיה אנחנו במינוס, אני לא רוצה להרחיב פה בנושא תקציב הבטחון וכל הבעיות שלו.

ישי יודקביץ': הנחיית המנכ"ל של משרד הבטחון לעצור התקשרויות ועוד כל מיני דברים כאלה, זה לוועדת הכספים - - -

אילן גילאון: אני לא רוצה לספר לך על הבעיות שלי עכשיו.

אילן גילאון: גם אני לא אופטימי.

אילן גילאון: אני מתנצל שזה כל מה שעשינו היום אבל אנחנו נכנסים ללחץ של עבודה בשבועות הקרובים.

אילן גילאון: אני רק רציתי לבדוק, וילמה, אם אפשר לעשות ישיבות כפולות במקום ישיבות ביומיים.

אילן גילאון: אם זה בסדר מבחינת האנשים.

אילן גילאון: זאת אומרת שבימי שלישי הישיבות שלנו יהיו כפולות במקום שיהיו גם ביום ראשון וגם ביום שלישי.

וילמה מאור: הכל יהיה אפשרי ברגע ש - - -

אילן גילאון: אם נעשה ביום שלישי ואנשים מגיעים אז בואו נעמיס על יום שלישי שתי ישיבות במקום לפצל את זה לעוד יום אחד.

אילן גילאון: אנחנו צריכים עד ליציאה לפגרת הפסח להספיק את כל מה שגם באשמתי - - -

וילמה מאור: לא, לא באשמתך בכלל, אתה העמדת את היומן שלך לרשות הועדה, הבעיה שאני לא מקבלת הודעות מן היועץ המשפטי לוועדה, שיש לנו תקנות שאפשר להביא לדיון.

וילמה מאור: לא, לא, אין לנו תקנות, הבעיה היא שלא מגיעות לשולחן.

אייל לב ארי: אבל יש תקנות - - -

וילמה מאור: תקופת ההכשרה שנקבעה.

אייל לב ארי: הכשרות מקצועיות, יכול להיות שאני מקבל תשובות ממשרד התחבורה ועוד ענין קטן מן הנציבות ונוכל להמשיך הלאה לגבי תקנות שיוגשו ממשרד התחבורה לגבי השכרת רכבים והרכבת הקלה.

אילן גילאון: תודה רבה לכולם.